Բար Ֆոլի Բերժերում (նկար)

«Բար Ֆոլի Բերժերում» (), ֆրանսիացի գեղանկարիչ, իմպրեսիոնիզմի կարկառուն ներկայացուցիչ Էդուարդ Մանեի նկարներից։ Հեղինակը կտավը վրձնել է 1882 թվականին։ Յուղաներկով կտավի չափերն են՝ 96 × 130 սմ։ «Բար Ֆոլի Բերժերում» ստեղծագործությունն այսօր պահպանվում և ցուցադրվում է Կուրտոյի արվեստի ինստիտուտում (Լոնդոն, Միացյալ Թագավորություն)։

Պատմություն 
«Ֆոլի Բերժերը» Ֆրանսիայի մայրաքաղաք Փարիզում գտնվող մյուզիք-հոլլ և կաբարե է։ Գտնվում է Ռիշե 32 հասցեում։ 19-րդ դարի վերջին այս հաստատությունը մեծ ճանաչում ուներ։ Էդուրադ Մանեն շատ հաճախ էր այցելում Ֆոլի Բերժեր։ Արդյունքում հենց այստեղ էլ վրձնում է այս ստեղծագործությունը։ «Բար Ֆոլի Բերժերում» կտավը հեղինակի վերջին գործն է, որը ներկայացրեց 1883 թվականին Փարիզի սալոնում։

Մանեն ապագա կտավի ուրվանկարները կատարել է հենց բարում, որը գտնվում էր մյուզիք-հոլլի առաջին հարկում՝ բեմի աջ հատվածում։ Հետո նկարիչը խնդրեց բարմեն Սյուզոնին () և իր ընկերոջը՝ ռազմական նկարիչ Անրի Դյուպրեին () կեցվածք ընդունել իր արվեստանոցում։

Էդուարդ Մանեն հենց սկզբից ցանկանում էր կոմպոզիցիան այնպես կառուցել, որ բարմենն ու այցելուն դեմ դիմաց լինեն մեկմեկու ու տարված զրույցով։ Այդ մասին են վկայում ոչ միայն պահպանված ուրվանկարները, այլև կտավի ռենտգենյան նկարները։ Ավելի ուշ հեղինակը որոշեց կտավը դարձնել առավել բազմանշանակ։

Նկարագիր 
«Բար Ֆոլի Բերժերում» ստեղծագործության հետին պլանում պատկերված է մեծադիր հայելի, որտեղ արտացոլված է մարդկային մեծ բազմություն, որոնք գտնվում են «Ֆոլի Բերժեր» բարում։ Կտավի կենտրոնական հատվածում ՝ վաճառասեղանից անդին, Մանեն նկարել է սեփական մտքերով կլանված բարմենուհուն։ Հեղինակին հաջողվել է աղջկան նկարել անասելի մենության մեջ՝ ուտող, խմող, զրուցող և ծխող մարդկանց շրջապատում, որոնք հետևում են ճոճաձողի վրա գտնվող ակրոբատին. վերջինիս ոտքերը երևում են նկարի վերին ձախ հատվածում։

Եթե նայենք բարի մարմարե սեղանին նկարված ըմպելիքների շշերին, ապա կտեսնենք, որ դրանց արտացոլումը հայելու մեջ չեն համապատասխանում բնօրինակին։ Բարմենուհու արտացոլանքը նույնպես անիրական է։ Վերջինս ուղիղ դիտողին է նայում, մինչդեռ արտացոլանքի մեջ նրա գլուխը հակված է դեպի գլխարկով տղամարդը։ Այս բոլոր անհամապատասխանությունները ստիպում են դիտողին, որպեսզի մտածի՝ Մանեն իրակա՞ն, թե՞ մտացածին աշխարհ է վրձնել։

Նման խաբկանք ստեղծող հայելիներ շատ նկարիչներ են պատկերել իրենց կտավներում, որոնցից առավել նշանակալի են Դիոգո Վելասկեսի «Լաս Մենինաս» և Յան վան Էյքի «Առնոլֆինի ամուսինների դիմանկարը» կտավները։

Հետաքրքիր փաստեր 
 Նկարի ստեղծման թվականն ու ստորագրությունը Էդուարդ Մանեն թողել է բարի սեղանի վրայի խմիչքներից մեկի շշի պիտակին, որը կտավի ներքևի ձախ անկյունում է։

Ծանոթագրություններ

Գրականություն

Արտաքին հղումներ 

 Higher resolution version of the painting 
 11109, 739736, 00.html The Guardian

1882 նկարներ
Իմպրեսիոնիզմ
Ֆրանսիայի արվեստ
Կուրտոյի արվեստի ինստիտուտի նկարներ